Απόφαση της Επιτροπής

της 14ης Νοεμβρίου 2002

για την τροποποίηση της απόφασης 96/301/ΕΚ με την οποία επιτρέπεται εκ νέου στα κράτη μέλη να λάβουν επείγοντα μέτρα κατά της εξάπλωσης της Pseudomonas solanacearum (Smith) Smith όσον αφορά την Αίγυπτο

[κοινοποιηθείσα υπό τον αριθμό Ε(2002) 4416]

(2002/903/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 2000/29/ΕΚ του Συμβουλίου, της 8ης Μαΐου 2000, περί προστατευτικών μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους εντός της Κοινότητας(1), όπως τροποποιήθηκε από την οδηγία 2002/36/EΚ(2), και ιδίως το άρθρο 16 παράγραφος 3,

Εκτιμώντας τα ακόλουθα:

(1) Στην περίπτωση που ένα κράτος μέλος θεωρεί ότι υπάρχει άμεσος κίνδυνος να προκληθεί φαιά σήψη των γεωμήλων λόγω της εισαγωγής στο έδαφός του της Pseudomonas solanacearum (Smith) Smith, από μια τρίτη χώρα, θα πρέπει να είναι σε θέση να λάβει προσωρινά τα απαραίτητα συμπληρωματικά μέτρα για την προστασία του από τον εν λόγω κίνδυνο.

(2) Το 1996, λόγω επανειλημμένων εμφανίσεων της Pseudomonas solanacearum (Smith) Smith σε γεώμηλα καταγωγής Αιγύπτου, πολλά κράτη μέλη (Γαλλία, Φινλανδία, Ισπανία και Δανία) έλαβαν μέτρα για την επιβολή απαγορεύσεως σε γεώμηλα καταγωγής Αιγύπτου, με σκοπό την αποτελεσματικότερη προστασία σε σχέση με την εισαγωγή της Pseudomonas solanacearum (Smith) Smith από την Αίγυπτο στα εδάφη τους.

(3) Η Επιτροπή αντέδρασε εκδίδοντας την απόφαση 96/301/ΕΚ, της 3ης Μαΐου 1996, η οποία επιτρέπει στα κράτη μέλη να λάβουν προσωρινώς συμπληρωματικά μέτρα κατά της εξάπλωσης της Pseudomonas solanacearum (Smith) Smith όσον αφορά την Αίγυπτο(3).

(4) Η απόφαση αυτή ενισχύθηκε στη συνέχεια με την τροποποίηση των αποφάσεων της Επιτροπής 98/105/ΕΚ(4) και 98/503/ΕΚ(5) με τις οποίες επιτρέπεται προσωρινά στα κράτη μέλη να λάβουν επείγοντα μέτρα κατά της εξάπλωσης της Pseudomonas solanacearum (Smith) Smith όσον αφορά την Αίγυπτο: η απαγόρευση εισαγωγών στην Κοινότητα γεωμήλων προέλευσης Αιγύπτου, εκτός εάν τα γεώμηλα προέλευσης περιοχών απαλλαγμένων επιβλαβών οργανισμών πιστοποιηθούν σύμφωνα με τα διεθνή πρότυπα του FAO για τα φυτοϋγειονομικά μέτρα, μέρος 4: Παρακολούθηση των επιβλαβών οργανισμών - Απαιτήσεις για τον καθορισμό των απαλλαγμένων περιοχών από επιβλαβείς οργανισμούς.

(5) Κρούσματα Pseudomonas solanacearum (Smith) Smith συνέχισαν να διαπιστώνονται σε σχέση με εισαγωγές γεωμήλων καταγωγής Αιγύπτου κατά τη διάρκεια της περιόδου 1998/99 και, ως εκ τούτου, απαγορεύθηκε η εισαγωγή στο έδαφος της Κοινότητας κονδύλων Solanum tuberosum L. καταγωγής Αιγύπτου από τις 3 Απριλίου 1999 και την ημερομηνία έναρξης της περιόδου εισαγωγής 1999/2000.

(6) Κατόπιν έγινε επανεκτίμηση της κατάστασης: Η Επιτροπή θεώρησε τότε σκόπιμο να άρει, την απαγόρευση εισαγωγών γεωμήλων από επίσημα εγκεκριμένες "περιοχές απαλλαγμένες από επιβλαβείς οργανισμούς" κατά την εισαγωγική περίοδο 1999/2000 και γι'αυτό εξέδωσε την απόφαση 1999/842/EΚ(6).

(7) Κατά τη διάρκεια της περιόδου 1999/2000 βελτιώθηκε σημαντικά η κατάσταση και η Επιτροπή εξέδωσε την απόφασή της 2000/568/ΕΚ(7) επιτρέποντας ξανά, κατά την περίοδο 2000/01, την εκ νέου εισαγωγή στο έδαφος της Κοινότητας κονδύλων Solanum tuberosum L. καταγόμενων από περιοχές της Αιγύπτου που είναι απαλλαγμένες από επιβλαβείς οργανισμούς και έχουν εγκριθεί σύμφωνα με τα διεθνή πρότυπα του FAO.

(8) Εντούτοις, κατά τη διάρκεια της περιόδου 2000/01 κατεγράφησαν ορισμένα κρούσματα Pseudomonas solanacearum (Smith) Smith και η Επιτροπή εξέδωσε την απόφαση 2000/568/ΕΚ απαγορεύοντας την εισαγωγή στο έδαφος της Κοινότητας κονδύλων Solanum tuberosum L. καταγόμενων από την Αίγυπτο από τις 5 Μαΐου 2001 μέχρι την ημερομηνία έναρξης της περιόδου εισαγωγών 2001/02.

(9) Στη συνέχεια έγινε επανεκτίμηση της κατάστασης. Η Αίγυπτος υπέβαλε στην Επιτροπή ένα λεπτομερές σχέδιο έκτακτης ανάγκης το οποίο περιελάμβανε τα μέτρα που εφαρμόζονται στις περιπτώσεις που διαπιστώνονται και κοινοποιούνται κρούσματα φαιάς σήψης των γεωμήλων στην Αίγυπτο ή/και σε φορτία γεωμήλων αιγυπτιακής καταγωγής κατά τον έλεγχο που τους γίνεται όταν εισάγονται στην Ευρωπαϊκή Ένωση. Για το λόγο αυτό η Επιτροπή έκρινε σκόπιμο να άρει με την απόφασή της 2001/664/EΚ(8) την απαγόρευση εισαγωγής γεωμήλων από την Αίγυπτο κατά την περίοδο 2001/02.

(10) Κατά την περίοδο 2001/02 διαπιστώθηκαν διάφορα κρούσματα Pseudomonas solanacearum (Smith) Smith και η Αίγυπτος απεφάσισε η ίδια να απαγορεύσει από τις 16 Απριλίου 2002 όλες τις εξαγωγές αιγυπτιακών γεωμήλων προς την Κοινότητα.

(11) Στη συνέχεια, έγινε επανεκτίμηση της κατάστασης. Η Αίγυπτος ενημέρωσε την Επιτροπή ότι ενισχύθηκαν τα διοικητικά μέτρα, ώστε να γίνονται αυστηροί έλεγχοι προκειμένου να διασφαλισθεί ότι θα παραμείνουν απρόσβλητες οι "εγκεκριμένες ως απαλλαγμένες από επιβλαβείς οργανισμούς περιοχές" από τον προαναφερόμενο παθογόνο οργανισμό, και επιβεβαίωσε ότι λαμβάνονται μέτρα κατά των παραγωγών και εξαγωγέων που παραβιάζουν τις οδηγίες των αιγυπτιακών αρχών σχετικά με τις εξαγωγές γεωμήλων προς την Ευρωπαϊκή Ένωση.

(12) Με βάση τις πληροφορίες των αιγυπτιακών αρχών, ελπίζεται ότι θα επιτραπεί η εισαγωγή στο έδαφος της Κοινότητας κατά την περίοδο 2002/03 κονδύλων Solanum tuberosum L. καταγωγής Αιγύπτου από περιοχές της Αιγύπτου που είναι απαλλαγμένες επιβλαβών οργανισμών και έχουν εγκριθεί σύμφωνα με τα εν λόγω διεθνή πρότυπα του FAO.

(13) Για το λόγο αυτό θα πρέπει να τροποποιηθεί αναλόγως η απόφαση 96/301/ΕΚ.

(14) Η Επιτροπή θα πρέπει να μεριμνήσει ώστε η Αίγυπτος να διαθέσει όλες τις τεχνικές πληροφορίες σχετικά με την επιθεώρηση και την παρακολούθηση που είναι αναγκαία για την έγκριση των λόγω "απαλλαγμένων περιοχών από επιβλαβείς οργανισμούς" σύμφωνα με τα προαναφερόμενα διεθνή πρότυπα του FAO, ώστε να μπορέσει η Επιτροπή να πραγματοποιήσει την αξιολόγηση που είναι αναγκαία για την προαναφερθείσα ενέργεια. Οι εν λόγω τεχνικές πληροφορίες θα πρέπει να είναι αρκετά λεπτομερείς ώστε να παρέχουν αποδείξεις ότι οι ιδιαίτεροι παράγοντες κινδύνου, τόσο στην περιοχή του Δέλτα όσο και στην έρημο, εξετάζονται επαρκώς κατά την έγκριση των "απαλλαγμένων από επιβλαβείς οργανισμούς περιοχών" στην Αίγυπτο.

(15) Τα αποτελέσματα των κατεπειγόντων μέτρων θα πρέπει να αξιολογούνται συνεχώς κατά τη διάρκεια της περιόδου εισαγωγών 2002/03. Οι ενδεχόμενες συνέπειες θα εξεταστούν εάν διαπιστωθεί ότι δεν πληρούνται οι όροι που θεσπίζονται με την παρούσα απόφαση, 96/301/ΕΚ.

(16) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 96/301/EΚ τροποποιείται ως εξής:

1. Στο άρθρο 1α, η περίοδος "2001/02" αντικαθίσταται από την περίοδο "2002/03".

2. Στο άρθρο 1β, η περίοδος "2001/02" αντικαθίσταται από την περίοδο "2002/03".

3. Στο άρθρο 2, η ημερομηνία "30 Αυγούστου 2002" αντικαθίσταται από την ημερομηνία "30 Αυγούστου 2003".

4. Στο άρθρο 4, η ημερομηνία "30 Σεπτεμβρίου 2002" αντικαθίσταται από την ημερομηνία "30 Σεπτεμβρίου 2003".

5. Το παράρτημα τροποποιείται ως εξής:

α) στο σημείο 1 στοιχείο γ) τρίτη περίπτωση η περίοδος "2001/02" αντικαθίσταται από την περίοδο "2002/2003" και η ημερομηνία "1η Δεκεμβρίου 2001" αντικαθίσταται από την ημερομηνία "1η Δεκεμβρίου 2002"·

β) στο σημείο 1 στοιχείο γ) τελευταία περίπτωση η ημερομηνία "1η Δεκεμβρίου 2001" αντικαθίσταται από την ημερομηνία "1η Δεκεμβρίου 2002".

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 14 Νοεμβρίου 2002.

Για την Επιτροπή

David Byrne

Μέλος της Επιτροπής

(1) ΕΕ L 169 της 10.7.2000, σ. 1.

(2) ΕΕ L 116 της 3.5.2002, σ. 16.

(3) ΕΕ L 115 της 9.5.1996, σ. 47.

(4) ΕΕ L 25 της 31.1.1998, σ. 101.

(5) ΕΕ L 225 της 12.8.1998, σ. 34.

(6) ΕΕ L 326 της 18.12.1999, σ. 68.

(7) ΕΕ L 238 της 22.9.2000, σ. 59.

(8) ΕΕ L 233 της 31.8.2001, σ. 49.